På førstedagen af billetsalget til Eagles koncerten den 15. juni på Koncertplads Hjallerup/Aalborg Nord blev der solgt ca. 5.000 billetter.

Det er Ernst Trillingsgaard, direktør i Aalborg Kongres & Kultur Center, der præsenterer Eagles i samarbejde med Hjallerup Event, godt tilfreds med. - Vi ved jo, at der ikke er højvande i folks pengekasser lige nu efter jul og udsalg, så de 5.000 billetter vi har solgt i dag, lever op til vores forventninger. Når ugen er omme så skulle vi gerne være oppe på 10.000 billetter. Hvordan det så derefter forløber ved jeg ikke, men der er jo også fireenhalv måned til koncerten, siger Ernst Trillingsgaard. Eagles spillede for første gang i Danmark i 2009, hvor de henrykkede 26.000 publikummer. På Koncertplads Hjallerup bliver koncerten ligeledes sat op til 26.000 publikummer. Af de 5.000 solgte billetter blev 1/3 afsat til nordjyder, og resten af salget var ligeligt fordelt på postnumre i det øvrige Danmark.